Kurvaks teeb, et meil ei austata enam inimese isiklikku ruumi, kodu, mis peaks olema puutumatu ja püha. See väide ei käi kõigi ajakirjanike kohta, näiteks ETV "Pealtnägija" võttis minu pressiesindajaga enne pühi ühendust ja küsis,  kas nad on Hundisilmale oodatud. Neile sai viisakalt vastatud, et tegu on pereüritusega ja pressikajastust sellest teha ei soovita. Olen jah avaliku elu tegelane, poliitik ja avalikus teenistuses. Aga ma ei ole mingi reality show kangelane. Jälgides meie ajakirjandust - nii telet, kirjutavat kui ka veebiväljaandeid, siis minule jääb küll mulje, et olen seal üks sagedamini tsiteeritud ja viimse aspektini läbiuuritud persoone. Omas kodus aga soovin ma olla omaette. Olla koos lähedastega, pere ja sõpradega, ilma  et peaksin sellest kellelegi aru andma. Olen teid, ajakirjanikke küll ka enda kodus võõrustanud, aga seda ikka vaid eelneval vastastikusel kokkuleppel. "Pealtnägija" sai sellest aru ja ei tulnud pühapäeval mind koju tülitama.